NORDISK FINANSMINISTERMØTE: Intensiverer skatteparadisjakten

De nordiske finansministrene lover å ha på plass avtaler med 42 skatteparadiser innen sommeren 2012.

FELLES KAMP: Finansminister Sigbjørn Johnsen (fra venstre) sammen med sine ministerkolleger, Danmarks Claus Hjort Fredriksen og Islands Steingrimur J. Sigfusson. Vis mer

Publisert: Oppdatert: 29. november 2010 17:13 , Publisert: 29. november 2010 15:57

Mandag møttes finansministrene i de nordiske landene i Oslo for å diskutere økonomiske og skattemessige utfordringer.

På toppen av agendaen sto arbeidet mot skatteunndragelser. Siden 2006 har de nordiske landene samarbeidet om å etablere avtaler om informasjonsutveksling med 42 "finansielle offshoresentre", det vil si skatteparadiser.

Så langt er det inngått avtaler med 29 land, og de nordiske finansministrene ga seg i dag en kort frist for å bli ferdig med arbeidet.

- Programmet pågår frem til juli 2012, og da venter vi å ha avtaler med alle 42 landene på plass, sier finansminister Sigbjørn Johnsen til E24.

For Norges del er sju av avtalene trådt i kraft, men Norges finansminister regner med å øke tempoet på iverksettelsene også.

Vil redusere antallet gjemmesteder

Medieinteressen har i høst vært stor rundt Oljefondets (Statens pensjonsfond utland, SPU) bruk av eksterne formuesforvaltere. Ifølge en artikkel i Dagens Næringsliv tilhører om lag tjue prosent av forvaltningsselskapene eierselskaper registrert i skatteparadiser.

Finansministeren svarer noe unnvikende på om dét er forenlig med det fellesnordiske samarbeidet rundt skatteunndragelser.

- Uavhengig av diskusjonen om forvalterhonorarer i SPU jobber vi med å få ut informasjon fra skatteparadiser. Noe av poenget med det er at det skal bli få plasser å gjemme seg for folk som vil unndra seg beskatning, sier Johnsen.

- Men bruken av eksterne forvaltere vil få en gjennomgang når vi legger frem en større SPU-utredning for Stortinget rundt påske.

Les også:

- Beveger oss ut av krisen

Finansminstrene diskuterte også tilstanden for de nordiske økonomiene.

Finansminister Claus Hjort Fredriksen i Danmark, som har formannskapet i Nordisk råd, mener de nordiske økonomiene står i en særstilling i Europa.

- Vi beveger oss ut av krisen. Det er vekst i våre økonomier, og arbeidsledigheten stiger ikke. Det står i kontrast til mange av våre naboland hvor de økonomiske utfordringene er mange og store, sier Hjort Fredriksen.

Klikk her for å følge E24 på Facebook

Ministrene understreket viktigheten av at Europa står samlet rundt gjeldsutfordringene til mange av EU-landene.

- Det som skjer i EU, er ekstremt viktig for Norge. Vi er helt avhengig av at utviklingen i EU kommer på skinner igjen, fordi nesten 70 prosent av eksporten vår går til EU, sier Sigbjørn Johnsen.

- Effektivt vern

Søndag kveld ble EU og Det internasjonale pengefondet, IMF, enig med Irland om å etablere et nødlån på 67,5 milliarder euro for den grønne øya.

Den danske finansministeren, som kom rett fra et toppmøte i Brüssel til Oslo, håper det kan bidra til at euro-usikkerheten ikke tiltar i land som Portugal og Spania.

- Jeg har tro på at pakken til Irland har levert et effektivt vern mot en videre utvikling av krisen, sier Hjort Fredriksen.

Les flere økonominyheter på E24.